KIRJALLINEN KYSYMYS E-1202/02 esittäjä(t): Nirj Deva (PPE-DE) komissiolle. Hallinto.



Virallinen lehti nro 301 E , 05/12/2002 s. 0103 - 0104



KIRJALLINEN KYSYMYS E-1202/02 esittäjä(t): Nirj Deva (PPE-DE) komissiolle (26. huhtikuuta 2002) Aihe: Hallinto Commission en Direct -lehdessä 4. helmikuuta 2000 siteerattiin hallinnon pääosaston pääjohtajaa Horst Reichenbachia, joka totesi tuolloin, että kaikki ylimmät johtajat koulutetaan vuoteen 2002 mennessä. Kuinka suuri prosenttiosuus komission pääjohtajista ja yksiköiden johtajista on käynyt läpi koulutusohjelman? Neil Kinnockin komission puolesta antama vastaus (10. kesäkuuta 2002) Komissio haluaa todeta olennaisena taustatietona arvoisan parlamentin jäsenen esittämään kysymykseen, että komissio on tähän mennessä kiinnittänyt varsin vähän huomiota johtamiskoulutukseen tai ammatilliseen koulutukseen yleensä. Tämän vuoksi esimerkiksi vuonna 1999 koulutusmenojen osuus työvoimakustannuksista oli vain noin 0,05 %. Tilanne on tämän jälkeen kohentunut, mutta vaikka hallinnonuudistuksen myötä koulutustarjonta on tarkoitus kaksinkertaistaa seuraavien neljän vuoden aikana, komission investoinnit henkilöstönsä koulutukseen ovat edelleen noin puolet jäsenvaltioiden hallinnoissa tarjottavan koulutuksen keskimääräisestä tasosta. Vuodesta 2000 lähtien komissio on tuntuvasti lisännyt investointejaan johtajille tarkoitettuun koulutukseen, komission ylimmän tason johtajat mukaan luettuina. Samaten on käynnistetty erilaisia koulutus- ja kehittämisaloitteita. Jäljempänä esitetään tärkeimmät koko komission käsittävät aloitteet ja vuosina 20002002 koulutettavien määrät pääjohtajien, varapääjohtajien, johtajien ja yksikönpäällikköjen tasolla. Tähän luetteloon ei sisälly yksittäisten pääosastojen järjestämä ja rahoittama johtamiskoulutus, koska tämän tason koulutusta tarjotaan vähän. Hierarkiassa yksikönpäällikköjä alemmalla tasolla olevalle henkilöstölle annettava johtamiskoulutus käsittää tuhansia osanottajapäiviä vuodessa, mutta se ei sisälly jäljempänä esitettyihin lukuihin. Hallinnonuudistukseen liittyvä johtamiskoulutus Parhaillaan annetaan koulutusta, jolla tuetaan hallinnonuudistusohjelman keskeisten osatekijöiden täytäntöönpanoa, varsinkin toiminnan suunnittelua, henkilöhallintoa ja varainhoitoa koskevia uusia politiikkoja. Nämä koulutusaloitteet koskevat poikkeuksetta kaikkia komission johtajia yksikönpäälliköistä alkaen (henkilömäärä noin 1200). Suurin osa koulutukseen oikeutetusta henkilöstöstä osallistuu useisiin opintokokonaisuuksiin henkilökohtaisista vastuualueistaan riippuen. Johtamiskoulutuksen ohjelma Vuodesta 2001 lähtien on ollut käytössä sisäinen ohjelma, jossa pyritään kehittämään keskeisiä, komissiolle ominaisia johtamistaitoja. Vuoden 2002 loppuun mennessä noin 400 johtajaa on suorittanut tämän kahdeksanpäiväisen ohjelman. Ulkopuolisten tahojen järjestämä ohjelma johtamistaitojen kehittämiseksi Vuonna 2000 komissio käynnisti ohjelman, jolla kannustetaan ylimmän tason ja keskitason johtajia osallistumaan tarkoituksenmukaisiin koulutusseminaareihin johtavissa eurooppalaisissa kauppakorkeakouluissa. Vuoden 2002 loppuun mennessä tähän ohjelmaan on osallistunut noin 120 vähintään yksikönpäällikkötason virkamiestä. Konsulttipalvelut toiminnan kehittämiseksi Vuonna 2000 käynnistettiin aloite, jossa keskitason ja ylimmän tason henkilöstön oli mahdollista saada johtamiskoulutuksen konsulteilta lyhytaikaista tukea komission toiminnan parantamiseksi pääosastojen, linjojen, yksikköjen tai työryhmien tasolla. Vuoden 2002 loppuun mennessä noin 40 tällaista toimeksiantoa on rahoitettu keskitetyn koulutusbudjetin turvin. Jokaiseen toimeksiantoon osallistuu vähintään yksi johtaja, mutta useimpiin toimeksiantoihin osallistuu useita johtajia. Henkilökohtainen ohjaus Vuonna 2001 käynnistettiin aloite, jossa komission johtajille annettiin mahdollisuus saada henkilökohtaista ohjausta vastuualueidensa huomattavien muutosten yhteydessä. Vuoden 2002 loppuun mennessä tähän aloitteeseen on osallistunut 15 ylimmän tason johtajaa. Muu merkityksellinen toiminta Komission johtajille on tarjolla muitakin, suppeampia koulutus- ja kehittämisaloitteita, korkeakoulujen apuraha- ja etäopiskeluohjelmat mukaan luettuina. Vuosina 20002002 näihin kehittämisaloitteisiin osallistuu yli 100 komission johtajaa. Yleiskatsaus Edellä esitetyt luvut osoittavat, että kuten henkilöstön ja hallinnon pääosaston pääjohtaja ilmoitti vuonna 2000, kaikki johtajat osallistuvat heille tarkoitettuun koulutukseen vaihtelevassa määrin, mutta ennennäkemättömän laaja-alaisesti. Laaja-alainen koulutukseen osallistuminen on osittain hallinnonuudistukseen liittyvän koulutustarjonnan ansiota. Lisäksi yli 50 % vähintään yksikönpäällikkötason johtajista komissiossa osallistuu intensiiviseen johtamiskoulutukseen vuosina 20002002. Tämä toimintamalli on luonnollisesti vastedeskin säännöllinen osa komission pyrkimyksiä parantaa johtamistehtävään valmistautumista ja keskeisiä johtamistaitoja koskevaa koulutusta.